इंस्पेक्टर निलंबित, चूक को लेकर दो का तबादला  
सरकार के लिए शर्मिंदगी का एक और मौका तब आया जब पाक को सौंपी गई सर्वाधिक वांछितों की सूची में शामिल एक और भगोड़ा जेल से पकड़ा गया।
सरकार के लिए शर्मिंदगी का एक और मौका तब पेश आया जब पाकिस्तान को सौंपी गई सर्वाधिक वांछितों की सूची में शामिल एक और भगोड़ा मुंबई की जेल से पकड़ा गया।  इस भगोड़े के मुंबई की जेल में मिलने के बाद सीबीआई के एक इंस्पेक्टर को निलंबित कर दिया गया है और एजेंसी के दो वरिष्ठ अधिकारियों का स्थानांतरण कर दिया गया है।  एजेंसी ने शुरुआती जांच के बाद घोषणा की है कि इस चूक के चलते एक इंस्पेक्टर को निलंबित कर दिया गया और एक पुलिस अधीक्षक तथा एक उप पुलिस अधीक्षक का स्थानांतरण कर दिया गया।  भारत की 50 सर्वाधिक वांछितों की सूची में शामिल फिरोज अब्दुल खान उर्फ हम्जा को 1993 के मुंबई विस्फोट मामले में पिछले साल नवी मुंबई के एक गांव से गिरफ्तार कर आगे की जांच के लिए सीबीआई को सौंपा गया था।  सीबीआई ने खान के खिलाफ 1994 में इंटरपोल का रेड कॉर्नर नोटिस जारी किया, लेकिन खान को हिरासत में ले लिए जाने के बावजूद एजेंसी ने इस नोटिस को वापस नहीं लिया।  गृह मंत्रालय के एक प्रवक्ता ने बताया, सीबीआई ने गृह मंत्रालय को बता दिया है कि यह कमी एजेंसी की थी। जब सीबीआई ने यह सूची गृह मंत्रालय को भेजी, तब एजेंसी उस व्यक्ति का नाम सूची में से हटाना भूल गई।